## Justícia atorgarà una ‘Menció Honorífica Defensa de la Tauromàquia Patrimoni Cultural’ en els Premis Taurins de la Comunitat Valenciana 2024

*** La promoció, defensa, foment i atenció a la festa dels bous és un dels requisits d’estos guardons i enguany es farà un especial èmfasi davant la supressió del Premi Nacional de Tauromàquia per part del Ministeri de Cultura
* A través d’estos premis, l’objectiu de la Conselleria és vetlar pel respecte a la diversitat cultural de la Comunitat Valenciana i el seu patrimoni històric
* La Comunitat Valenciana és una de les regions en les quals la festa taurina està més arrelada en la societat, en la qual se celebraren en 2023 un total de 8.685 festejos, la mitat dels festejos taurins populars d’Espanya**

La consellera de Justícia i Interior, Elisa Núñez, ha informat que “en els Premis Taurins de la Comunitat Valenciana ‘Va de Bous’ d’enguany, s’atorgarà una ‘Menció Honorífica Defensa de la Tauromàquia Patrimoni Cultural’, davant els atacs que està patint la festa dels bous amb la supressió del Premi Nacional de Tauromàquia per part del Ministeri de Cultura”. Per tant, ha continuat, “és obligació de la Conselleria fomentar el suport institucional a esta manifestació cultural tan arrelada a la Comunitat Valenciana”.

En este sentit, Elisa Núñez ha destacat que “la Comunitat Valenciana és una de les regions en la qual la festa taurina, en les seues diferents modalitats, tant de lídia com de bou de carrer, està més arrelada en la societat”. En concret, en 2023 es van celebrar un total de 8.685 festejos, la mitat de tots els festejos taurins populars d’Espanya.

Els Premis Taurins de la Comunitat Valenciana se celebren des de 2014, i un dels requisits per a ser premiat és contribuir a la promoció, defensa, foment i atenció a la festa dels bous en les seues diferents manifestacions.

Entre els membres del jurat figuren representants de les conselleries de Cultura i Agricultura, de professionals taurins, de mitjans de comunicació, empreses organitzadores d’espectacles taurins, d’aficionats, de les escoles taurines, i de la Comissió de Festejos Taurins Tradicionals (bous al carrer) de la Comunitat Valenciana.

A través d’estos premis, la Conselleria té com a objectiu vetlar per la protecció, i defensa de la identitat i els valors i interessos del poble valencià i el respecte a la diversitat cultural de la Comunitat Valenciana i el seu patrimoni històric, tal com arreplega l’Estatut d’Autonomia en l’article 12.

La titular de Justícia i Interior també ha ressaltat la posada en funcionament “d’una nova plataforma digital perquè els organitzadors dels bous al carrer puguen presentar les sol·licituds per via telemàtica i així millorar la tramitació de l’organització d’estos festejos”.

La Conselleria de Justícia i Interior va fer el passat 24 i 25 d’abril dos jornades explicatives sobre el funcionament d’esta nova plataforma dirigides als organitzadors de festejos taurins en cada una de les tres províncies. A més, la Conselleria ha reactivat les Jornades per a Directors de Festejos i treballa en la modificació del reglament de bous al carrer, tot això amb la finalitat de millorar la seguretat en estos.

**Premis Taurins Comunitat Valenciana**

Els Premis Taurins de la Comunitat Valenciana s’atorguen amb caràcter biennal des de 2014 i tenen la finalitat de distingir persones o entitats que s’hagen destacat en la labor de promoció, defensa, foment i atenció a la festa dels bous en les seues diferents manifestacions. Enguany s’entregaran abans de la Fira de Juliol de València.

Actualment estos premis tenen dos categories: premi d’espectacles taurins en places de bous i premi de festejos taurins tradicionals (bous al carrer).

Les persones o entitats premiades hauran d’haver-se distingit en la seua actuació a favor del món dels bous en un dels àmbits següents: producció investigadora, científica o cultural, defensa i promoció de la festa; comunicació taurina, trajectòria professional, activitat empresarial, així com per qualsevol vincle o relació amb les manifestacions taurines degudament considerat pel jurat.

Els Premis Taurins de la Comunitat Valenciana tenen caràcter honorífic i consistixen en l’entrega d’una escultura a manera de trofeu.

Fecha: 09/05/2024